Danemarca Kongeriget Danmark La Danemarca, la xe un Stato che el se trova in tel nord de l'Europa. La confina a sud co la Germania. La xe bagnada dal Mare del Nord a ovest e dal Mar Baltico a sudest, e la xe separada da la Norvegia e da la Svezia dai stretti de Skagerrak a nord e de Kattegat a nordest. La xe considerà parte dei Paesi Scandinavi, ma in realtà no la se cata mia su la penìzoła scandinava. El paese el xe fato da na granda penìzoła, el Jutland, e un zentinaro de ìzołe e ìzołete . Grassie a sta conformazion ziogràfega, storicamente la Danimarca la ga senpre poduo tegner d'ocio chi ndasea drento e fora dal Mar Baltico. La Danimarca la xe na monarchia da pi de mile anni: inte el 1849 la xe deentà na monarchia costituzional, e dal 1901 la xe na monarchia parlamentar. El Regno de Danimarca el ciapa rento, oltre a la Danimarca vera e propria, anca le Isole Fær Øer e la Groenlandia, che i ga comunque na granda autonomia. Dal 1973 la fa parte de l'Union Europea, mentre le Fær Øer, pur fasendo parte del regno, no le xe entrà ne l'Union, e la Groenlandia la sa tirà fora inte el 1979. La so capital la xe Copenaghen. Finora i danesi i ga preferio tegnerse el so scheo, la corona danese, inveze de l'euro. Lori e i britanghi i xe i unici che i ga dei acordi speciali co l'Union Europea, che dise che no i xe obligà par forza a doparar el scheo comune se no i vol.